Kommissionens beslutning

af 5. december 2002

om EF-tilskud til hasteforanstaltninger til bekæmpelse af mund- og klovesyge i Armenien, Aserbajdsjan og Georgien og om ændring af beslutning 2001/300/EF

(meddelt under nummer K(2002) 4806)

(2002/953/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 12 og 13, og

ud fra følgende betragtninger:

(1) Mund- og klovesyge af type A, O og ASIA 1 er endemisk i Armenien, Aserbajdsjan og Georgien og tilstødende lande. Forekomsten af forskellige typer og undertyper mund- og klovesygevirus og nye antigent forskellige vira i dette område udgør en fare for EF og er en trussel for Tyrkiets bestræbelser, som EF yder støtte til, på at bekæmpe sygdommen.

(2) Fællesskabet har i nært samarbejde med EUFMD (Den Europæiske Kommission for Bekæmpelse af Mund- og Klovesyge) og Det Internationale Kontor for Epizootier (OIE) støttet nødvaccinationskampagner i 1999 og 2000 til bekæmpelse af mund- og klovesyge i Armenien, Aserbajdsjan og Georgien ved anvendelse af trustfond 911100/MTF/INT/003/EEC. Denne støtte blev afbrudt som følge af de mangler, der blev konstateret ved et fælles kontrolbesøg, som eksperter fra Kommissionen og EUFMD aflagde i disse lande i 2000.

(3) I begyndelsen af 2002 udarbejdede repræsentanter for Kommissionen, EUFMD, FAO (FN's Levnedsmiddel- og Landbrugsorganisation) og OIE samt lederne af veterinærtjenesterne i Armenien, Aserbajdsjan og Georgien et program for indførelse af et vaccinationsbælte langs disse landes sydlige grænser for bedre at beskytte Tyrkiet mod indslæbning af mund- og klovesyge.

(4) For at forhindre at mund- og klovesyge breder sig, bør Fællesskabet bidrage til hasteforanstaltningerne til bekæmpelse af denne sygdom i Armenien, Aserbajdsjan og Georgien.

(5) Det beløb, der er fastsat i Kommissionens beslutning 2001/300/EF af 30. marts 2001 om EF's samarbejde med FN's Levnedsmiddel- og Landbrugsorganisation, navnlig om Europa-Kommissionens foranstaltninger til bekæmpelse af mund- og klovesyge(3), og gennemførelsesaftalen, som er indgået i henhold til nævnte beslutning, er ikke tilstrækkeligt til at dække de udgifter, der er forudset i nævnte beslutning. Det samlede EF-bidrag til trustfond 911100/MTF/INT/003/EEC bør derfor forhøjes med det beløb, der er nødvendigt for at gennemføre det fælles EF/EUFMD/OIE-program for bekæmpelse af mund- og klovesyge i Armenien, Aserbajdsjan og Georgien.

(6) Gennemførelsesaftalen, der er indgået mellem Europa-Kommissionen og FAO, ændres, så der tages hensyn til ændringerne af beslutning 2001/300/EF.

(7) Beslutning 2001/300/EF bør derfor ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Midlerne i trustfond 911100/MTF/INT/003/EEC, der er fastsat ved beslutning 2001/300/EF, anvendes til følgende foranstaltninger:

a) indkøb af 1000000 doser trivalent vaccine med Al(OH)3 som hjælpestof mod mund- og klovesygevirus type O1, A-Iran 96 og ASIA 1 med en styrke på 6 PD50

b) levering af doserne af den i litra a) omhandlede vaccine til de centrale veterinærmyndigheder i Armenien, Aserbajdsjan og Georgien til nødvaccination i distrikterne langs disse landes sydlige grænser af de modtagelige dyr i overensstemmelse med det program, der opstilles i den aftale, som indgås mellem veterinærmyndighederne i disse lande og Den Europæiske Kommission for Bekæmpelse af Mund- og Klovesyge (EUFMD)

c) kontrol af vaccinationskampagnen på stedet og tilrettelæggelse af en serologisk undersøgelse foretaget af en ekspert udpeget af EUFMD

d) levering af testkit til påvisning af antistoffer mod ikke-strukturelle proteiner til kontrol af vaccinationskampagnen og overvågning af sygdomssituationen.

Artikel 2

Kommissionen overfører et supplerende beløb på 650000 USD til trustfond 911100/MTF/INT/003/EEC til de i artikel 1 nævnte foranstaltninger.

Artikel 3

Generaldirektøren for Generaldirektoratet for Sundhed og Forbrugerbeskyttelse bemyndiges til at indgå de nødvendige aftaler med henblik på iværksættelsen af de foranstaltninger, der er fastsat i artikel 2, med EUFMD under FN's Levnedsmiddel- og Landbrugsorganisation (FAO).

Artikel 4

I beslutning 2001/300/EF foretages følgende ændringer:

1) Artikel 1, stk. 2, affattes således:

"2. Pr. 1. januar 2001 fastsættes EF's finansielle forpligtelse over for den fond, der er omhandlet i stk. 1, til højst 2450000 EUR for en fireårsperiode regnet fra denne dato."

2) Artikel 2, stk. 3, affattes således:

"3. Generaldirektøren for Generaldirektoratet for Sundhed og Forbrugerbeskyttelse bemyndiges til på vegne af Kommissionen at undertegne gennemførelsesaftalen som omhandlet i stk. 1. Han bemyndiges ligeledes til at indgå en ændret gennemførelsesaftale med FAO for at tage hensyn til ændringerne af artikel 1, stk. 2."

Artikel 5

Denne beslutning er rettet til medlemsstaterne.

Udfærdiget i Bruxelles, den 5. december 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 3 af 6.1.2001, s. 27.

(3) EFT L 102 af 12.4.2001, s. 71.